ไฟแนนซ์ทูเดย์
โดย...ช.ชดา
27 ก.ค. 2559

โดย...ช.ชดา
เรื่องการเลื่อนจัดสรรผู้จัดการใหญ่ ธนาคารกรุงไทย ที่ วิสุทธิ์ ศรีสุพรรณ รมช.คลัง บอกสื่อว่าไม่มีความคืบหน้าอาจขยายเวลารับสมัครออกไป แต่ สมชัย สัจจพงษ์ ปลัดกระทรวงการคลัง พูดชัดๆ ว่า ไม่เลื่อน มีคนสมัครคนเดียวก็พิจารณาคนเดียว
เพื่อเคลียร์เรื่องนี้ให้ชัดๆ ว่ายังไงกันแน่ ก็ต้องถามคณะกรรมการสรรหา ซึ่งไม่มีใครรู้ว่าใครบ้าง เพราะบอร์ดแบงก์กรุงไทยปิดเป็นความลับ ด้วยเหตุผลที่พูดต่อๆ กันไปว่า “กลัวคนจะมาวิ่ง”
แต่คนในแบงก์เฮฮากันมากว่า การปิดรายชื่อกรรมการเป็นความลับ คงจะลับหนักมากจนคนที่จะมาสมัครเขาไม่รู้หรือเปล่าว่าจะยื่นใบสมัครกับใคร ที่ไหน
“บอส” ชาตรี โสภณพนิช ประธานกรรมการธนาคารกรุงเทพ ยังไม่คิดจะตั้งประธานกรรมการบริหารแบงก์แทน โฆสิต ปั้นเปี่ยมรัษฎ์ เพราะงานแบงก์ยังเดินหน้าต่อไปได้ แต่ที่น่าหนักใจคือ ผู้อาวุโสหลายคนที่เป็นบอร์ดแบงก์ ไม่สนใจที่จะมารับตำแหน่งนี้เลย เพราะงานเครียด กดดัน ที่สำคัญสภาพแวดล้อมธุรกิจแบงก์เปลี่ยนไปมาก
ไม่รู้ว่าใครเป็น FC ของใคร ระหว่าง 2 ดร. อมรเทพ จาวะลา ผู้อำนวยการสำนักวิจัย สายบริหารความเสี่ยง ธนาคารซีไอเอ็มบี ไทย กับ ดอน นาครทรรพ ผู้อำนวยการอาวุโส ฝ่ายกลยุทธ์ สถาบันการเงิน ธปท. ที่ขยันแซวกันผ่านเฟซบุ๊กเรียกรอยยิ้มมุมปากให้คนอ่านคอมเมนต์ได้ขำกันเรื่อยๆ